Document ID: /roh_data/filtered/fineweb-2-filterrobots_roh.jsonl.gz/41533

Era las autoritads talianas prendan en mira la pista da skis a Zermatt-Cervinia. La cumissiun da construcziun vallesana aveva constatà quell'emna ch’ina part da las installaziuns èn ordaifer il territori da skis lubì. Uss reagescha era la procura publica taliana. Ella ha instradà in’investigaziun da las lavurs da la vart taliana.
Sin la vart svizra è iina part da las installaziuns, per las cursas rapidas da la cuppa mundiala betg confurma a la zona. Perquai ha la cumissiun da construcziun scumandà da nizzegiar la surfatscha. Strusch trais emnas avant che las emprimas cursas rapidas da la cuppa mundiala han lieu, al pe dal Matterhorn, sto il comité d'organisaziun uss adattar la pista. L'adattaziun duai vegnir fatga senza ch'il percurs da la cursa vegn midà.
Cumissiun dat anc in sguard al lieu
Pervi da la trid'aura n'a la cumissiun da construcziun anc betg pudì visitar l'areal dispitaivel. La decisiun actuala ha ella prendì sin basa dals plans. Anc n'è betg decidì sch'i dat ina multa ed in'ordinaziun da restituir la cuntrada. Mo ina pitschna surfatscha saja pertutgada.
L'uniun advocatas ed advocats per il clima, che represchentant las organisaziuns da l'ambient sco WWF, Pro Natura e Mountain Wilderness Schweiz, ha entant constatà ulteriurs problems. Sin ina webcam ha ella vesì ch'in bagger è ordaifer la zona lubida sin il glatscher, malgrà scumond da bajegiar.